СТАНОВИЩЕ

ЗА ГЛ.АС. Д-Р РАДОСЛАВ СТЕФАНОВ СПАСОВ

КАНДИДАТ НА КОНКУРСА ЗА ДОЦЕНТ

ПО 2.2 ИСТОРИЯ И АРХЕОЛОГИЯ (ИСТОРИЯ НА БЪЛГАРИЯ – ИСТОРИЯ НА БЪЛГАРСКОТО ВЪЗРАЖДАНЕ)

ОБЯВЕН В ДВ – БР. 24/16.03.2018 Г. И ПОПРАВКА ОТ БР. 27/27.03.2018 Г.

Единственият кандидат на конкурса за доцент по История на Българското възраждане - гл. ас. д-р Радослав Спасов е възпитаник на Историческия факултет на СУ. Роден в Русе, той получава средното си образование в Математическата гимназия на града. След завършването на висшето си образование през 2000 г. в Исторически факултет на Софийския университет, д-р Спасов натрупва значителен професионален опит. Първоначално като учител в средното образование и библиотекар в родния гр. Русе, а по-късно е архивист в БИА на НБКМ в София. Завършва две докторантури – първата в Историческия факултет на СУ, със защита на 27.10.2007 г. и втората във Факултета по славянски филологии, със защита на 23.06.2016 г. Темите на дисертациите: първата – „Българите – католици в Северна България 1700 – 1878 г.“ и втората – „Българското историческо и културно пространство (визуализация на обучението по български език като чужд)“ очертават основните насоки в научната и професионална реализация на д-р Спасов. В последните години, след 2010-та, реализацията е главно в университетското преподаване по История на Българското възраждане. Положително впечатление правят положените усилия на кандидата за повишаване на знанията и квалификацията му като изследовател с успешно осъществените специализации за времето от 2007 до 2017 г.: в архива и библиотеката на Ватикана, в два университета на гр. Рим, Италия, както в Солунския и Букурещкия университет. Говори основно добър английски език, с познания е по руски и италиански език, ползва сръбски и румънски език. Членува в няколко научни и творчески организации в България.

Представените за конкурса научни публикации очертават най-малко три основни насоки в изследванията на д-р Спасов. Това са: британската политика спрямо българите и църковния въпрос през Възраждането; историята на българската католическа общност през ХVІІІ – ХІХ в.; италианското „присъствие“ в българския културен живот. Наред с тях авторът се насочва и към теми от българското православно духовно наследство, ролята на СУ за развитието на медицинската наука в България и др.

Във вижданията на кандидата специално и важно място заема убеждението, че е необходима задълбочена работа по визуализацията на научното познание върху историята и българския език. За това участва в реализацията на три исторически документални филма и за шестнадесет други е съавтор. Получава няколко награди, чиито копия и филмографията му са представени надлежно в документацията по конкурса.

В конкурса за доцент д-р Спасов участва с две монографии, деветнадесет студии и статии, една реценция и едно съставителство на сборник с документи.

Основната монография, обсъждана и от колегията на катедра История на България – направление Българско възраждане, е посветена на темата за британската дипломация и българския църковен въпрос до Освобождението. Авторът използва непреведени и невъведени в научно обръщение документи на британската дипломация, чрез които разкрива основни моменти от политиката на Великобритания в Османската империя, в частност – спрямо възникналия през ХІХ в., главно след 1839 г. църковен въпрос. Познава много добре съществуващата литература, свързана както с изясняване на британската, така още на френската и руската политика по църковния конфликт. Разглежда паралелно, в хода на развитието на конфликта, действията на британските дипломати и резултатите от тях. Структурата на книгата е подчинена, хронологически и проблемно, на разгръщането на българо-гръцкия конфликт и с включените нови документи, както и при използването на известни такива, се уплътнява съществуващата вече представа да ролята на Великобритания по църковния въпрос. Новите документи дават възможност да се разкрият и потвърдят още веднъж данните за българския характер на Македония, за ролята на дейци като д-р Стоян Чомаков, за положителното влияние на редица от британските дипломатически ходове в полза на българската позиция и др. Бих препоръчала на д-р Спасов, както вече направих при обсъждането на труда в катедрата по История на България, британските документи, които той превежда и въвежда в своя анализ да бъдат публикувани самостоятелно. Тези документи съдържат много богата информация по редица още въпроси, засягащи българите и могат да се ползват по повод на други изследвания по Българско възраждане. Потвърждавам положителната си оценка за книгата на Р. Спасов „Британската дипломация в българският църковен въпрос. (От 1839 до Освобождението 1878 г.)“. С., Парадигма, 2017, приемайки нейните основни приноси: въвеждането на нови британски документи по църковния въпрос и съществено допълване на представите за влиянието и ролята на Великобритания при решаването на същия въпрос.

В конкурса за доцент д-р Р. Спасов участва с още една книга: Визуални аспекти на историята. С., Парадигма, 2015. Книгата е лекционен курс, свързан със създаването и презентирането на аудиовизуални продукти с историческа тематика. Написана е на базата на опита, натрупан от д-р Спасов, с лекота и с мярка, така че да бъде от полза за студенти и колеги, желаещи да популяризират историческото познание. Дадените примери в приложенията, освен че се много полезни, те доказват още веднъж много добрите качества на автора ясно и синтезирано да изложи познанията си на специализираната историческа и по-широка читателска публика.

От представените статии и студии, шест статии са посветени на британските документи за църковното движение. Те представляват фактически основата върху която е разработена книгата на д-р Спасов. Британските дипломатически свидетелства се използват още за разглеждане на други важни въпроси: за българските заточеници в Аккра, за градското стопанство през ХІХ в. в българските провинции и др.

Една постоянна насока в изследванията на кандидата д-р Р. Спасов е издирване и публикуване на италиански свидетелства за българската история, което безспорно е принос към развитието на документалната ни база. Много приятно впечатление оставя краткото самостоятелно изложение, в съавторство с П. Шопова, върху присъствието на италианския скулптор А. Дзоки в българския художествен живот след Освобождението.

Добре организирани и представени са документалните източници за популярния култ към св. Димитър Басарбовски на български, румънски и английски език. Темата за светеца е разработвана в още няколко статии, които допълват научния профил на д-р Спасов, включващ интереса не само към католическата, но и към православната вяра на българите. В тази посока са публикациите му за известни духовни лица от историята ни – Софроний Врачански, Филип Станиславов, Панарет Погониански, Григор Пърличевич и Натанаил Охридски.

Отправям следните бележки към кандидата – допуснати са някои правописни и редакционни грешки в книгите и статиите. Приложените научни публикации за конкурса не са номерирани по представения списък и затрудняват използването им. Някои от темите – като тази за италианските архиви, за градското стопанство през ХІХ в. според британските документи – изглеждат по-скоро маркирани в основни линии и е необходимо тяхното много по-задълбочено изучаване.

Цялостният преглед на представените за конкурса научни материали доказва добрата компетентност и уменията на д-р Р. Спасов както да извежда важни теми от историята на Българското възраждане, така и да ги популяризира, използвайки съвременните методи и средства за това.

Въз основа на изложеното до тук оформям становището си в полза на единствения кандидат на конкурса за доцент по История на Българското възраждане гл. ас. д-р Радослав Стефанов Спасов, който основателно може да заеме тази академична длъжност в Исторически факултет на Софийския университет „Св. Климент Охридски“.

29 юли 2018 г. проф. д-р Надя Манолова-Николова

София – Перник